प्रस्तुत शोध लेख में यह स्थापित किया गया है कि अपने बारे में निर्णय लेने के अधिकार का व्यावहारिक प्रयोग जिस साहस के साथ भक्त कवयित्री मीरा ने किया था उसने नारी विमर्श के बीज बोने का काम शताब्दियों पूर्व कर दिया था। पति कहे जाने वाले पुरुष के आगे काम संबंधों के लिए नारी ने समर्पण करना है अथवा नहीं इसका निर्णय लेने की आज़ादी नारी की है। पुरुष उसके साथ जोर जबरदस्ती नहीं कर सकता। अब तो कानून में भी इस बात का प्रावधान है कि पत्नी की इच्छा के विरुद्ध पति सेक्स करने के लिए यदि उसे बाध्य करता है तो उसे बलात्कार माना जाएगा। मीरा का विवाह उसकी मर्ज़ी के बगैर राणा जी के साथ उसकी इच्छा के विरुद्ध कर दिया गया था क्योंकि मीरा तो कृष्ण के प्रेम की दीवानी थी। नारी जब एक बार किसी को दिल दे देती है फिर उस दिल में किसी दूसरे को स्थान देना बहुत मुश्किल हो जाता है। लेकिन मीरा का श्री कृष्ण के प्रति यह प्रेम आध्यात्मिक है, विदेही है, अशरीरी है। इसी लिए वह अपने तन और मन को श्री कृष्ण के प्रति ही समर्पित करना चाहती है। मीरा अपने स्वतन्त्र चुनाव के अधिकार की रक्षा करती है। इसकी अभिव्यक्ति उनके काव्य में सर्वत्र दिखाई देती है।